निकाह की रस्म हैदराबाद के होटल ताज कृष्णा में अदा की गई.सानिया की दोस्त और प्रवक्ता रुचा नायक ने पत्रकारों को बताया, "दोनों का निकाह संपन्न हो गया है. अब आप दोनों को वैवाहिक जीवन की शुभकामनाएँ दीजिए."निकाह दोपहर एक बजे हुआ.इससे पहले नौ अप्रैल को भी निकाह होने की ख़बर मिली थी जिसका बाद में सानिया की माँ ने खंडन किया था.सानिया और शोएब की शादी को लेकर अच्छा ख़ासा विवाद रहा है.हैदराबाद की रहनी वाली आयशा सिद्दीक़ी ने आरोप लगाया था कि शोएब की शादी उनसे हो चुकी है. सिद्दीक़ी परिवार का कहना था कि शोएब पहले आयशा को तलाक़ दें.इसी सिलसिले में सिद्दीक़ी परिवार ने शोएब के ख़िलाफ़ एफ़आईआर दर्ज करवाई थी और पुलिस ने शोएब से पूछताछ के बाद उनका पासपोर्ट ले लिया था.बाद में समुदाय के वरिष्ठ सदस्यों ने दोनों परिवारों के बीच बात करवाई और शोएब ने आयशा को तलाक़ दे दिया था.